ཡུལ་ཤུལ་འབྲོག་ཁུལ་གྱི་འབྲོག་དམངས་ཕལ་ཆེར་བ་རྣམས་སྦྲ་གུར་དང་།ཉུང་ཤོས་ཤིག་དགུན་དུས་ཁང་པ་ནང་དུ་བསྡད།ཞིང་སྡེ་དང་སྡེ་གྲོང་ཕལ་མོ་ཆེ་ནི་ཁང་པ་ནང་དུ་སྡོད་ཡོད།ནོར་གནག་གི་སྤུ་རྩིད་ལས་བཟོས་པའི་སྡོད་ས་ལ་སྦྲའམ་སྦ་ཟེར།དེ་ནི་སྤྱོད་ཡུན་རིང་ལ་སྲ་ཆ་ཆེ།ཁུར་སྟབས་བདེ་ལ་དྲོད་འཁོལ་སྲུང་།ཆར་ཆུ་ཁོག་ལ་གནོད་འབུ་མི་ཞུགས།རྩྭ་ཆུ་སྙེག་ནས་འགྲོ་བའི་འབྲོག་མི་ལ་ཤིན་ཏུ་འཚམ་པོ་ཡོད།འབྲོག་མིས་རྒྱུན་སྤྱོད་ཀྱི་སྦྲ་ནག་ལས་གཞན་ད་དུང་གུར་ཡང་ཕུབ།ཁྱིམ་ཚང་འབྱོར་འཁོས་འཛོམས་པོ་ཅན་ཡིན་ན་དུས་ཆེན་སྟོན་མོ་དང་།ཕྱི་ལ་སྤྲོ་སྤྲོ་བྱེད་དུ་འགྲོ་བ་སོགས་ཀྱི་སྐབས་སུ་རྣུ་ཆེན་དྲུག་དང་རྣུ་ཆེན་བརྒྱད་ཅན་གྱི་གུར་ཁྲ་ཕུབ་སྲོལ་ཡོད།གུར་ཁྲ་ལ་ཀླད་དང་།ཤོག།གུང་སོགས་ཡོད་ཅིང་།སྲུབ་གནོན་ས་ལ་རས་ནག་དང་རས་སྔོ་ཡིས་ལྕགས་ར་བརྒྱབ་ཡོད།གུར་ཤོག་ལ་བཀྲ་ཤིས་རྟགས་བརྒྱད་དང་།ཚེ་རིང་རྣམ་དྲུག་གི་བཀྲ་ཤིས་རི་མོ་ཡིས་སྦ་ལེ་བཏོད།ཡུལ་ཤུལ་གྱི་གུར་ཁྲའི་བཟོ་དབྱིབས་མཛེས་ཤིང་།ཚོན་རིས་བཀྲག་མདངས་ཆེ་བ།རྒྱན་ཆ་ཕུན་སུམ་ཚོགས་པ།མི་རིགས་ཁྱད་ཆོས་ལྡན་པས་རིག་གནས་ཀྱི་དོན་སྙིང་འཛོམས་ཤིང་མཛེས་དཔྱོད་ཀྱི་རིན་ཐང་ངེས་ཅན་ཡོད།